Bigg Boss 8 Kannada: ಬಿಗ್ ಬಾಸ್ ಮನೆಯಲ್ಲಿ ಭೂತದ ಕಾಟ: ಕ್ಯಾಪ್ಟನ್ ಕೋಣೆಯಲ್ಲಿ ಏನನ್ನು ನೋಡಿ ಹೆದರಿದ್ರು ಬ್ರೋ ಗೌಡ..! ಮನೆಯಿಂದ ಬಿಗ್ ಬಾಸ್ ಮನೆಗೆ ಕಾಲಿಡುತ್ತಿದ್ದಂತೆಯೇ ಬ್ರೋ ಗೌಡ ಅವರಿಗೆ ದೆವ್ವದ ಕಾಟ ಶುರುವಾಗಿದೆಯಂತೆ. ಬಿಗ್ ಬಾಸ್ ಮನೆಯಲ್ಲಿರುವ ಕ್ಯಾಪ್ಟನ್ ಕೋಣೆಯಲ್ಲಿ ಶಮಂತ್ ಅವರಿಗೆ ಮಾತ್ರ ಏನೋ ಕಾಣಿಸುತ್ತಿದೆಯಂತೆ. ಹೌದು, ಕ್ಯಾಪ್ಟನ್ ಕೋಣೆಯಲ್ಲಿ ಏನೋ ಕಪ್ಪಗಿರುವ ಆಕಾರವೊಂದು ಬಾತ್ರೂಮ್ ಕಡೆ ಹೋಗಿದ್ದನ್ನು ಶಮಂತ್ ಮಾತ್ರ ನೋಡಿದ್ದಾರೆ. ಹಗಲೊತ್ತಿನಲ್ಲೇ ಕಾಣಿಸಿಕೊಂಡ ಕಪ್ಪು ಆಕಾರ ಕಂಡು ಶಮಂತ್ ಹೆದರಿಕೊಂಡಿದ್ದಾರೆ. ಈ ವಿಷಯದ ಬಗ್ಗೆ ಶಮಂತ್ ಸಹ ಸ್ಪರ್ಧಿ ಪ್ರಿಯಾಂಕಾ ತಿಮ್ಮೇಶ್ ಅವರ ಬಳಿ ಹೇಳಿಕೊಂಡಿದ್ದಾರೆ. ಈ ವಿಷಯ ಕೇಳಿದ ಪ್ರಿಯಾಂಕಾ ಕೊಂಚ ಹೆದರಿದ್ದಾರೆ. ಆದರೆ ಶಮಂತ್ ಆಟವಾಡಿಸಲು ಹೀಗೆ ಮಾಡುತ್ತಿರಬಹುದಾ ಎಂಬ ಅನುಮಾನವೂ ಇದೆ. ಮತ್ತೆ ಅದೇ ವಿಷಯದ ಬಗ್ಗೆ ಚರ್ಚೆಯಾದಾಗ ಪ್ರಿಯಾಂಕಾ ತಾನು ಕಣ್ಣಿನಿಂದ ನೋಡುವವರೆಗೂ ನಂಬುವುದಿಲ್ಲ ಎಂದಿದ್ದಾರೆ. ಈ ವಿಷಯವನ್ನು ಶಮಂತ್ ಚಕ್ರವರ್ತಿ ಚಂದ್ರಚೂಡ ಅವರಿಗೆ ವಿವರಿಸಿದ್ದು, ಅವರು ಯಾರದ್ದೋ ನೆರಳು ಅಥವಾ ಯಾವುದೋ ಶಕ್ತಿ ಇರಬೇಕೆಂದು ಊಹಿಸಿದ್ದಾರೆ. ಕ್ಯಾಪ್ಟನ್ ಕೋಣೆಯ ಒಳಗಿನಿಂದ ಬಾತ್ರೂಮ್ ಒಳಗೆ ಗೋಡೆಯ ಮೂಲಕ ಹೋದ ಕಪ್ಪು ಆಕಾರದ ಬಗ್ಗೆ ಶಮಂತ್ ಬಿಗ್ ಬಾಸ್ ಬಳಿ ಹೇಳಿಕೊಂಡಿದ್ದಾರೆ. ಈ ಘಟನೆ ನಡೆದಾಗಿನಿಂದ ನೆಮ್ಮದಿಯಾಗಿ ಮಲಗಲು ಆಗುತ್ತಿಲ್ಲ ಎಂದು ಕ್ಯಾಮೆರಾದ ಬಳಿ ಶಮಂತ್ ತಮ್ಮ ಅಳಲು ತೋಡಿಕೊಂಡಿದ್ದಾರೆ. ಆದರೆ ನಿಜಕ್ಕೂ ಶಮಂತ್ ನೋಡಿದ್ದೇನು ಅನ್ನೋದು ಇನ್ನೂ ಸ್ಪಷ್ಟವಾಗಿಲ್ಲ.